A4-0381/98

Ψήφισμα σχετικά με την ανακοίνωση της Επιτροπής για το Πρόγραμμα Κοινωνικής Δράσης 1998 - 2000 (COM(98)0259 - C4-0343/98)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(98)0259 - C4-0343/98),

- έχοντας υπόψη την έκθεση της Επιτροπής Κοινωνικών Υποθέσεων και Απασχόλησης και τη γνώμη της Επιτροπής για τα Δικαιώματα της Γυναίκας (A4-0381/98),

Α. λαμβάνοντας υπόψη ότι σε έγγραφο εργασίας ((ΡΕ 225.481/αναθ.)) - το οποίο στη συνέχεια εγκρίθηκε από την Επιτροπή Κοινωνικών Υποθέσεων και Απασχόλησης κατά τη συνεδρίασή της στις 27 και 28 Απριλίου 1998 - υποβλήθηκε πρόταση που καθορίζει το πλαίσιο και το περιεχόμενο ενός νέου προγράμματος κοινωνικής δράσης,

Β. λαμβάνοντας υπόψη ότι η Επιτροπή, κατά την εκπόνηση του νέου της Προγράμματος Κοινωνικής Δράσης, έλαβε υπόψη τις προτάσεις που υποβλήθηκαν μέσω του εν λόγω εγγράφο εργασίας,

Γ. λαμβάνοντας υπόψη, ωστόσο, ότι ορισμένα σημαντικά θέματα παραμένουν εκτός του πεδίου εφαρμογής του Προγράμματος Κοινωνικής Δράσης της Επιτροπής ή δεν καλύπτονται επαρκώς,

1. εκφράζει την ικανοποίησή του και εγκρίνει, με ορισμένες επιφυλάξεις, το νέο Πρόγραμμα Κοινωνικής Δράσης της Επιτροπής[semigr ]

2. εκφράζει τη λύπη του για το γεγονός ότι η Ευρωπαϊκή Επιτροπή προσφεύγει όλο και περισσότερο στην επιβολή κανόνων μέσω μη νομικώς δεσμευτικών μέσων («ήπια νομοθεσία»)[semigr ] είναι της άποψης ότι, μεταξύ άλλων στους τομείς της οργάνωσης της εργασίας, των ατομικών και συλλογικών δικαιωμάτων των εργαζομένων, του κοινωνικού ελέγχου της οικονομίας της ελεύθερης αγοράς, εξακολουθεί να ενδείκνυται η επιβολή κανόνων μέσω της θέσπισης οδηγιών, και καλεί την Επιτροπή να αξιολογήσει και να ενισχύσει το σημερινό νομικό πλαίσιο[semigr ]

3. πιστεύει ότι η Επιτροπή, προκειμένου να βελτιώσει το νέο Πρόγραμμα Κοινωνικής Δράσης της, πρέπει:

α) να αναλάβει πιο σαφή δέσμευση για την προώθηση της ενεργού συμμετοχής των εργαζομένων στη λήψη αποφάσεων σε επίπεδο επιχείρησης και την ενίσχυση των δικαιωμάτων των εκπροσώπων των εργαζομένων,

β) να εκδώσει ανακοίνωση σχετικά με το μέλλον του διαλόγου μεταξύ των πολιτών, λαμβανομένου υπόψη ότι ο διάλογος αυτός δεν πρέπει να περιορίζεται στα Φόρουμ που διεξάγονται ανα διετία σχετικά με την ευρωπαϊκή κοινωνική πολιτική,

γ) όχι απλώς να συνεχίσει το διάλογο, αλλά να αναλάβει πρωτοβουλία, κατόπιν ενεργού διαβούλευσης με όλους τους ενδιαφερόμενους κοινωνικούς εταίρους και φορείς και κατόπιν συμμετοχής αυτών, προκειμένου να συμπεριληφθεί μια Διακήρυξη των Δικαιωμάτων στην προσεχή αναθεώρηση των Συνθηκών

δ) να καθορίσει τον τρόπο με τον οποίο σκοπεύει να χρησιμοποιήσει τις δυνατότητες που προσφέρει η νέα νομική βάση στον τομέα της κοινωνικής προστασίας (άρθρο 137, παρ. 3, πρώτη παύλα της Συνθήκης του Άμστερνταμ) ((Όλες οι ενδείξεις του άρθρου αναφέρονται στην ενοποιημένη απόδοση της Συνθήκης του Άμστερνταμ)) και να διευκρινίσει κατά πόσο θα γίνεται, στο πλαίσιο αυτό, κάθε φορά διαβούλευση με τους κοινωνικούς εταίρους σύμφωνα με το άρθρο 138, παρ. 2,

ε) να ξεκινήσει προπαρασκευαστικές εργασίες σχετικά με πρόγραμμα δράσης κατά των διακρίσεων βάσει του άρθρου 13 και με νέο πρόγραμμα κοινωνικής ένταξης, σύμφωνα με το άρθρο 137, παρ. 2, τρίτη υποπαράγραφος, ούτως ώστε να καταστεί δυνατή η υποβολή προτάσεων αμέσως μετά την επικύρωση της Συνθήκης του Άμστερνταμ,

στ) να τονίσει ότι τα προαναφερθέντα προγράμματα πρέπει να αποβλέπουν στην ενεργό προώθηση, στον προσδιορισμό, την ανάλυση και τη διάδοση καινοτόμων μεθόδων καταπολέμησης των διακρίσεων και του κοινωνικού αποκλεισμού μέσω διακρατικών δράσεων, και να καθιστούν σαφή το ρόλο όλων των σημαντικών παραγόντων, είτε δημοσίων, είτε ιδιωτικών ή μη κερδοσκοπικών,

ζ) να διασφαλίσει ότι το άγχος (στρες) θα αποτελέσει ένα από τα προς εξέταση θέματα στο κεφάλαιο που αφορά τους κινδύνους που απειλούν την υγεία και την ασφάλεια (οι οποίοι επί του παρόντος δεν καλύπτονται από τη νομοθεσία),

η) να αναφέρει με ποιόν τρόπο προτίθεται, στις οδηγίες που αφορούν τη σύναψη δημοσίων συμβάσεων, να καταστήσει υποχρεωτική την τήρηση της ισχύουσας κοινωνικής νομοθεσίας και να προβλέψει διατάξεις βάσει των οποίων θα μπορούν να συμπεριλαμβάνονται στις συμβάσεις ρήτρες που να αποβλέπουν συγκεκριμένα σε κοινωνικούς στόχους,

θ) να συμβουλευθεί τους κοινωνικούς εταίρους για να διαπιστώσει εάν υπάρχει ανάγκη ανάληψης κοινοτικών πρωτοβουλιών για την προστασία των εργαζομένων που εργάζονται κατ' οίκον,

ι) να υποβάλει προτάσεις για δεσμευτική νομοθεσία σε ό,τι αφορά τη σεξουαλική παρενόχληση,

ια) να εκτιμήσει τον αντίκτυπο του Κώδικα Δεοντολογίας Περί Ίσης Αμοιβής για Εργασία Ίσης Αξίας και να λάβει μέτρα για να καλυφθούν τα σημαντικά κενά στα διαθέσιμα στοιχεία περί εισοδημάτων, ιδιαίτερα σε τομείς στους οποίους υπερέχουν αριθμητικά οι γυναίκες,

ιβ) να δημοσιεύσει πριν από το τέλος του 1998 την πρότασή της για οδηγία που να συμπληρώνει το νομοθετικό πλαίσιο για την ίση μεταχείριση γυναικών και ανδρών στα σχέδια κοινωνικής ασφάλισης,

ιγ) να καταθέσει χωρίς καθυστέρηση πρόταση τροποποίησης της οδηγίας 86/613/CEE, η οποία εφαρμόζεται πολύ ελλιπώς στα περισσότερα κράτη μέλη, εμπνεόμενη από το ψήφισμα που ενέκρινε ομόφωνα το Ευρωπαϊκό Κοινοβούλιο στις 21 Φεβρουαρίου 1997 ((ΕΕ C 85 της 17.3.1997, σελ. 186.)) στο πλαίσιο της έκθεσης σχετικά με την κατάσταση των γυναικών που εργάζονται στις επιχειρήσεις των συζύγων τους, το οποίο θα προβλέπει συγκεκριμένα, πραγματική κοινωνική προστασία αυτών των αφανών συχνά εργαζόμενων,

ιδ) να προβεί στη δημοσίευση της από καιρό αναμενόμενης έκθεσης αξιολόγησης της εφαρμογής της οδηγίας 92/85/ΕΟΚ σχετικά με την υγεία και την ασφάλεια των εγγύων εργαζομένων, προκειμένου αυτή να αποτελέσει τη βάση μιας πρότασης για τροποποίηση της οδηγίας εφόσον κριθεί αναγκαίο[semigr ]

4. εκφράζει την απογοήτευσή του επειδή η Επιτροπή επέλεξε να εκπονήσει το νέο Πρόγραμμα Κοινωνικής Δράσης για το διάστημα 1998-2000 και όχι για το διάστημα 1998-2006, εφόσον το τελευταίο θα ενίσχυε το βασικό ρόλο της απασχόλησης και των κοινωνικών υποθέσεων στην πολιτική της Κοινότητας[semigr ]

5. ζητεί από την αρμόδια επί του θέματος επιτροπή του να ελέγχει συστηματικώς και σε τακτά χρονικά διαστήματα την εφαρμογή του Προγράμματος Κοινωνικής Δράσης 1998-2000 εκ μέρους της Επιτροπής[semigr ]

6. αναθέτει στον πρόεδρό του να διαβιβάσει το παρόν ψήφισμα στην Επιτροπή, το Συμβούλιο και τους ευρωπαίους κοινωνικούς εταίρους.